Gemeenskap steek plase, geboue aan die brandOntstoke inwoners buite Alma. (Foto: Verskaf) Drie mense is vandeesweek vir openbare geweld in Alma in Limpopo in hegtenis geneem en vier plase en ŉ plaaslike raadslid se huis buite dié dorp is te midde van voortgesette protesoptrede aan die brand gesteek. Kol. Moatshe Ngoepe, woordvoerder van die polisie, het in ŉ verklaring gesê die polisie is gister na ŉ betoging in die distrik ontbied waar ontstoke gemeenskapslede reeds paaie met brandende buitebande versper het. Betogers is sedert Maandag by protesoptrede betrokke. Drie vroue, onderskeidelik 23, 24 en 38 jaar oud, is op die toneel in hegtenis geneem op aanklagte van openbare geweld waarna die betogers uitmekaar is. Gemeenskapslede het egter later die dag weer opgeruk en vier plase, ŉ raadslid se huis en ŉ munisipale kantoor aan die brand gesteek. Die polisie is weer ontbied, maar die geboue was met hul aankoms reeds in puin gelê. Die polisie se eenheid vir openbare orde is ontbied en die situasie is in bedwang gebring. Polisie op die toneel. (Foto: Verskaf) Daar word in dié stadium beweer dat gemeenskapslede ongelukkig is oor ŉ gebrek aan dienslewering. Matlala Kailina Lechelele, Mmetja Lisbeth Makua en Johanna Dreca Moloantoa het reeds in die Modimolle-landdroshof verskyn waar hulle hangende ŉ ondersoek op waarskuwing vrygelaat is. Hulle sal na verwagting weer op 5 September in die hof verskyn. Lt.genl. Nneke Ledwaba, provinsiale polisiekommissaris, het die geweld in Alma ten sterkste veroordeel en ŉ beroep op die gemeenskap gedoen om binne die grense van die wet op te tree en vreedsaam te betoog.